b'\n_START_ARTICLE_\nEvharistija\n_START_PARAGRAPH_\nEvharistija, tudi obhajilo ali Sveta ve\xc4\x8derja ali Najsvetej\xc5\xa1i oltarni zakrament, je eden od najpomembnej\xc5\xa1ih kr\xc5\xa1\xc4\x8danskih zakramentov. Ta zakrament poznajo vse ve\xc4\x8dje kr\xc5\xa1\xc4\x8danske Cerkve: Rimskokatoli\xc5\xa1ka cerkev, katoli\xc5\xa1ke Cerkve vzhodnega obreda, pravoslavne Cerkve in skoraj vse protestantske Cerkve (nekatere manj\xc5\xa1e protestantske denominacije sicer poznajo obred evharistije, a ga ne \xc5\xa1tejejo za zakrament).\n_START_SECTION_\nIme\n_START_PARAGRAPH_\nBeseda evharistija izhaja iz gr\xc5\xa1\xc4\x8dine: \xce\xb5\xcf\x85\xcf\x87\xce\xb1\xcf\x81\xce\xb9\xcf\x83\xcf\x84\xce\xaf\xce\xb1 \xe2\x80\x93 euharistia pomeni zahvala. Pomen izhaja iz tega, ker se je Jezus na veliki \xc4\x8detrtek, ko je pri zadnji ve\xc4\x8derji blagoslovil kruh in vino (glej navedek poglavje ni\xc5\xbeje), zahvalil Bogu, svojemu o\xc4\x8detu, za darove in za \xc4\x8dude\xc5\xbe spremenitve (primerjaj Jn 11,42). Tudi prvi kristjani so se ob zbiranju pri ma\xc5\xa1ah zahvaljevali za darove, ki so jih prinesli, da bi jih Jezus spremenil v svoje telo in kri. Sveti Justin Mu\xc4\x8denec pi\xc5\xa1e okoli leta 155 poganskemu cesarju Antoninu Piju o poteku daritvenega bogoslu\xc5\xbeja, da bi mu razlo\xc5\xbeil, kaj delajo kristjani:_NEWLINE_/.../ Ko nehamo moliti, prineso tistemu, ki predseduje bratom, kruh in kelih pome\xc5\xa1ane vode in vina. Ta jih vzame in izre\xc4\x8de hvalnico in slavo O\xc4\x8detu vsega stvarstva po imenu Sina in Svetega Duha ter se dolgo zahvaljuje za vse, da nas je imel za vredne teh darov. Ko je kon\xc4\x8dal molitve in zahvaljevanja, vse navzo\xc4\x8de ljudstvo zakli\xc4\x8de: "Amen." Ko se je tisti, ki predseduje, zahvalil in je ljudstvo odgovorilo, tedaj oni, ki jim pri nas pravimo diakoni, razdelijo vsem, ki so navzo\xc4\x8di, evharistiziran kruh, vino in vodo ter ponesejo od tega odsotnim._NEWLINE_Slovenska beseda obhajilo izhaja iz tega, da duhovnik hodi (dela obhod) od enega do drugega obhajanca v cerkvi ali zunaj nje, ko hodi k bolnikom.\n_START_SECTION_\nPostavitev evharistije\n_START_PARAGRAPH_\nEvharistija temelji na Jezusovem izrecnem naro\xc4\x8dilu, ki ga je podal svojim u\xc4\x8dencem (apostolom) pri zadnji ve\xc4\x8derji. V Svetem pismu je dogodek opisan v evangelijih. Evangelist Marko podaja naslednji opis:_NEWLINE_Medtem ko so jedli, je [Jezus] vzel kruh, zmolil nad njim blagoslov, ga razlomil in rekel:\xc2\xa0\xc2\xbbVzemite, to je moje telo.\xc2\xab\xc2\xa0Nato je vzel kelih, se zahvalil (\xce\xb5\xe1\xbd\x90\xcf\x87\xce\xb1\xcf\x81\xce\xb9\xcf\x83\xcf\x84\xce\xae\xcf\x83\xce\xb1\xcf\x82 \xe2\x80\x93 euharistesas), jim ga dal in vsi so iz njega pili. Rekel jim je:\xc2\xa0\xc2\xbbTo je moja kri, kri zaveze, ki se preliva za mnoge. Resni\xc4\x8dno vam povem: ne bom ve\xc4\x8d pil od sadu vinske trte do tistega dne, ko bom novo pil v bo\xc5\xbejem kraljestvu.\xc2\xab\xc2\xa0Ko so odpeli zahvalno pesem, so od\xc5\xa1li proti Oljski gori. (Mr 14, 22-26)_NEWLINE_Sveto pismo navaja tudi, da se je Jezus po smrti in vstajenju \xc5\xa1e ve\xc4\x8dkrat prikazal u\xc4\x8dencem in jim lomil kruh. U\xc4\x8dencem se je zdelo, da je ta obred treba nadaljevati, \xc4\x8deprav niso takoj razumeli, kaj pomeni.\n_START_SECTION_\nPomen zakramenta evharistije\n_START_PARAGRAPH_\nEvharistija je sveta skrivnost v polnem pomenu te besede. Jezusovega navodila ni lahko razumeti, zato so si pomen evharistije kristjani vedno razlagali na razli\xc4\x8dne na\xc4\x8dine. Danes ve\xc4\x8dina kristjanov verjame, da se kruh in vino res v nekem smislu spremenita v Jezusovo telo in kri. Ostaja pa odprto vpra\xc5\xa1anje v kak\xc5\xa1nem smislu, kako, in kdaj se to zgodi, pa tudi kdaj u\xc4\x8dinek spremembe popusti?_NEWLINE_Rimskokatoli\xc5\xa1ka cerkev u\xc4\x8di, da se pri posvetitvi zgodi tako imenovana transsubstanciacija: duhovna substanca kruha in vina se spremeni (kar pa ne vpliva na materialno podobo kruha in vina). Do spremembe pride v trenutku, ko duhovnik izgovarja posvetilno molitev, u\xc4\x8dinek posvetitve pa je trajen: kruh ostane Jezusovo telo in vino ostane Jezusova kri, dokler ju kdo ne pou\xc5\xbeije in se razgradita v telesu. Na tem prepri\xc4\x8danju je osnovano tudi \xc4\x8da\xc5\xa1\xc4\x8denje Najsvetej\xc5\xa1ega._NEWLINE_Pravoslavna cerkev se strinja z razlago, da se kruh in vino zares na skrivnosten na\xc4\x8din spremenita in da je v evharistiji prisoten pravi Jezus, vendar pa ne odgovarjajo na vpra\xc5\xa1anja o podrobnostih \xe2\x80\x93 gre preprosto za Bo\xc5\xbeje skrivnosti, v katere naj se ljudje ne bi vtikali._NEWLINE_Protestantske cerkve nimajo enotnega pogleda na evharistijo, vendar se ve\xc4\x8dina protestantov strinja, da je treba ubogati Jezusovo naro\xc4\x8dilo\xc2\xa0\xc2\xbbTo delajte v moj spomin.\xc2\xab\xc2\xa0Nekatere denominacije trdijo, da gre zgolj za spominski obred, druge pa verujejo, da gre za pravo spremenitev kruha in vina. Razlike so tudi pri vpra\xc5\xa1anju, kdaj se zgodi spremenitev in koliko \xc4\x8dasa traja.\n_START_SECTION_\nPrvo obhajilo\n_START_PARAGRAPH_\nMed Cerkveni tudi ni enotnosti glede vpra\xc5\xa1anja, kdaj lahko vernik prvi\xc4\x8d prejme obhajilo in kako pogosto naj ga prejema. V nekaterih Cerkvah je s prvim prejemom obhajila povezana posebna sve\xc4\x8danost. Vse Cerkve imajo obhajilo za obred, ki se lahko ponovi. Ve\xc4\x8dina izmed njih vzpodbuja vernike, da bi prejeli obhajilo vsaj enkrat na leto, lahko pa tudi bolj pogosto (vsak teden ali celo vsak dan).'